
O kalde Gud

			O, hold min penn, du kalde Gud,

			og la meg se og fatte.

			Kom, lær meg finne enkle ord,

			og aldri mere pjatte.

			

			La tanken stige fri og ren,

			som ulvehyl i natten.

			La ordet strømme fra min penn

			så smygende som katten.

			

			La rene linjers symmetri

			erstatte kruseduller,

			og la meg sveve lett som lys,

			mens årene henruller.

			

			En stein vil følge enkel lov

			når den fra fjell må falle.

			Det samme gjelder trær i vekst.

			Det samme gjelder alle.

			

			Riv sløret vekk og la meg se

			de kalde livets lover.

			Kom verg meg mot de tomme ord,

			til liv og angst er over.

			

			La aldri hat og sjalusi

			få stenge for mitt blikk.

			Men la meg skue, kaldt og nært,

			vårt jordlivs mekanikk.

			La aldri håp og kjærlighet

			og tro på drømmebilder

			få grumse til det klare vann

			fra sinnets dype kilder.

			

			O, hold min hånd, du kalde Gud,

			og la meg se og fatte.

			Kom, lær meg finne enkle ord,

			og aldri mere pjatte.

			
			

		

Nattens Gud

			Du klare, svarte stjernenatt,

			hvor evigheten synes godt:

			Så fint du fins blant livets kratt,

			hvor ellers alt er trangt og grått.

			

			Jeg vet nok hva du kan og vil,

			og hva du hemmelig pønsker på:

			Å, la meg flamme varm og vill

			og siden slukne kald og grå.

			

			La andre tro på hellig jul,

			og himmelguden eiegod.

			La engler dale ned i skjul,

			la tankekraften gå til ro.

			

			Jeg intet annet ønske har

			enn det å følge dine bud:

			Å drikke angsten sterk og bar,

			og siden sviktes av min Gud.

